Gun ons die hier en nou (Silwer) - INK - INK Gun ons die hier en nou (Silwer) - INK
Titel: Gun ons die hier en nou (Silwer)
Datum gepubliseer: 18 Oktober 2021 Aantal woorde: 497 67 Kere gelees ♥5
Die jaar is vinnig besig om onder ons uit te gly. Terwyl ons nog die mooi en vrolikheid van Oktober, met al sy blommeprag, geniet, blink oral in winkelsentrums reeds tinsel en Kersfeesklokkies. Word geskenke oordadig uitgestal om jou daaraan te herinner dat jy finansieel sal moet sak skud, want die seisoen van gee en vrolik wees (volgens die koophandel) is aan't kom.
Oor die jare het winkels die kuns vervolmaak om kooplus aan te wakker. Die geheim lê daarin om sintuie te prikkel. Vrolike Kersmusiek wat goeie herinneringe optower van knus familiesamesyn om gelaaide Kerstafels, kinders wat met groot, blink oë verwonderd na flikkerliggies aan groen plastiekbome staar en geesdriftig geskenke oopmaak. Daardie warm gevoel in jou hart wanneer iemand 'n toegedraaide pakkie, met jou naam daarop, in jou hande plaas en jy opgewonde nie kan wag om te sien wat daarbinne is nie, net om dalk teleurgesteld te wees, maar tog vroom te glimlag saam met jou halfhartige "dankie", nog 'n item om bo in jou kas te gaan bêre. Dit skitter en blink oral waar jy kyk, terwyl Jingle Bells in jou kop refrein. Alles werk saam om 'n bedwelmde feesatmosfeer te skep en lok jou uit om spontaan deel daarvan te wees.
Met inflasie wat so drasties toeneem en geld wat aansienlik krimp, voel mens half skuldig omdat jy al weer onkant gevang is, weer onvoorbereid en gedwonge slegs met die oë kan koop en voor wonderlike, mooi uitstalgeskenke net kan staan en droom en begeer (wat eintlik sonde is, maar dis 'n storie vir anderdag).
Kan winkels nie maar 'n maand langer wag voordat hulle Kersfees in ons gesig laat ontplof en ons hiermee bombardeer nie? Ons is dan nog besig om winter behoorlik af te skud, die winterslaap uit ons oë te vee en ons te verlustig in die kleur en geur van somerontwaking. Die varsheid na die eerste somerreën in te adem.
Asof dit nie genoeg is nie, stroom aansoeke vir donasies van instansies, vir die aanvul van hul Kersfonds, asook verskeie projekte wat elke Sannie en Jannie aanpak om Kersfees vir almal oordadig vrolik te wil maak, ook nog in. SUG! Hierdie rondomtalie mallemeule is besig om te groot en oorweldigend te word. Laat die kop en emosies spin soos 'n opgewende tol.
Ek wil in Oktober die nuwe lewe wat oral uitspruit saam met die natuur besing. My aandag vestig op somerbeloftes wat deur winter se neweldenke dring. En in November wil ek vredevol onafgehandelde take voltooi, om eers aan die begin van Desember my aandag te vestig op die feesgety.
Winkeleienaars, gun ons asseblief die hier en nou, 'n lewe in vandag, sonder om môre vooruit te loop en aan ons op te dring. Die lewenspas is snel genoeg. Gun ons 'n stukkie somerontwaak sonder tinsel en klokkies wat skuld ophoop. Gun ons 'n lewenstempo waar alles hoort waar dit moet. Dalk sal onnodige stres dan ook by die deur uitloop.